perpendikulær
Perpendikulær betegner egentligt noget, som er lodret og dermed vinkelret på en vandoverflade.
Inden for skibs- og bådebygning betegner perpendikulær en linje vinkelret på konstruktionsvandlinjen, gående igennem dennes skæringspunkter med henholdsvis for- og agterstævnens konturer i skibets diametralplan (forreste og agterste perpendikulær).
Ved visse skibstyper brugte man dog på et tidspunkt rorstammens akse som agterste perpendikulær. Men i nyere tider er skibes agterende ofte udført ret utraditionelt, således at det kan være vanskeligt at identificere en egentlig agterstævn. I sådanne tilfælde placeres den agterste perpendikulær ofte ret tilfældigt.
Længden mellem perpendikulærerne betegnes perpendikulærlængden, Lpp, og anvendes ved beskrivelse af skibet og ved skibstekniske beregninger.